חוק לתיקון ולקיום תוקפן של תקנות שעת חירום (נגיף הקורונה החדש – הגבלת פעילות) (תיקון), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2821, עמ' 206, 2020-07-07T00:00:00+03:00
ההצעה באה להאריך את תוקפן של תקנות שעת חירום בנושא הגבלת פעילות שתוקפן פג ב21.6.20. החוק  נכנס לתוקפו ב- 23.6.20 מהשעה שש בבוקר ויעמוד בתוקפו למשך 45 ימים.
בחוק נערכו מספר שינויים ביחס לתקנות שעת החירום. החוק מפרט הסדרים הקשורים להגבלת פעילות של אזרחים ועסקים על רקע נגיף הקורונה. מוסדרים בו איסורים על שהייה במרחב הציבורי למשל- במתקני שעשועים, דיסקוטקים, פארקי מים ופארקי שעשועים ; 
בחוק מוסדרים גם כללי התנהגות במרחב הציבורי של שמירה על מרחק של שני מטרים בין אדם לאדם, כאשר מוחרגים אנשים הגרים במקום מגורים אחד או בני אותו תא משפחתי. כמו כן קבועים בחוק כללים לגבי נסיעה ברכב פרטי. עניין נוסף המוסדר בחוק הוא תנאים להפעלתם של מקומות הפתוחים לציבור – התו הסגול, וכן  אחריותו של מעסיק לגבי הכנסת אנשים, עובדים או מבקרים, למקום העבודה בו הוא מנהל את עסקיו ומעסיק עובדים- בתישאול לגבי מצב בריאותם. 
החוק קובע הסדרים פרטניים להפעלתם של עסקים מסוימים ובהם בין היתר בתי קפה, מסעדות, חנויות שונות, מספרות, טיפולי רפואה אלטרנטיבית וטיפולי יופי ואחרים, קניונים, שווקים ספריות, גני חיות, מכוני כושר מוזיאונים, אטרקציות תיירותיות וכן אולמות אירועים ומקומות לעריכת אירועי תרבות. 
 על ההסדרים הקבועים בחוק חלות, בנוסף, גם הוראות מנכ"ל משרד הבריאות, אשר מפרטות את ההגבלות  לגבי סוגי העסקים השונים כמו גם הוראות לעניין תפילה במבנה, הפעלת מקווה טהרה ועוד.
החוק קובע גם הגבלות על הפעלת תחבורה ציבורית, בהתאם לתנאים והוראות שיקבע שר התחבורה.
בנוסף לכל אלה- החוק  קובע הסדר שלא היה קיים בתקנות שעת החירום ולפיו הממשלה תוכל לשנות בצו, אשר יועבר לאישור הוועדה, את מספר השוהים המותר באולמות אירועים ובאירועי תרבות. אירועי התרבות  אושרו רק לאחרונה ונכללו בחוק. החוק קובע שהממשלה תוכל בצו, שיובא לאישור הוועדה, לאפשר הפעלתם ,במגבלות, של עסקים שכרגע פעילותם לא הותרה וכן לעצור את פעילותם של עסקים שפעילותם מותרת לפי החוק. 
בחוק נכללות עבירות המטילות אחריות פלילית על אדם או בעל עסק שלא פעל לפי ההגבלות שהוטלו עליו בחוק.  גובה הקנסות קבוע בתקנות שעת חירום נגיף הקורונה שעניינן אכיפה.
החוק הכניס הקלה בתנאים למספרות, מטפלים ברפואה אלטרנטיבית ועסקים לטיפול לא רפואי בגוף האדם ולפיה לא תהיה חובה על המטפלים והספרים לעטות מסיכה, מגן וכפפות אלא מסיכה בלבד, כל עוד הלקוח עוטה אף הוא מסיכה. כמו כן מפורטות בחוק סמכויות שוטר לאכוף את האמור בו וכן למנוע כניסה של אדם באופן לא חוקי למקום מסוים.